**Изявление на Международния алианс за възпоменание на Холокоста (МАВХ) в подкрепа на институциите, организациите и специалистите в областта на възпоменанието на Холокоста**

Както е потвърдено в Стокхолмската декларация (2000 г.) и Министерската декларация на МАВХ (2020 г.), Международният алианс за възпоменание на Холокоста отбелязва основната мисия на възпоменателните институции и организации по света за повишаване на глобалната осведоменост за Холокоста (Шоа) и неговото наследство, както и за съхраняване и разпространяване на паметта за жертвите и оцелелите.

Специалистите и доброволците в областта на възпоменанието играят незаменима роля в инициирането, развитието и функционирането на тези организации. Въпреки това, множество организации, институции за възпоменание на Холокоста и техният професионален персонал и доброволци се сблъскват с нарастващ антагонизъм, стигматизация и маргинализация в местен, национален и международен контекст, поради тревожния ръст на проявите на изопачаване на Холокоста и антисемитизъм, както и поради значителния спад в обществените познания за Холокоста.

МАВХ е сериозно загрижен, че оцелелите от Холокоста и техните семейства, изследователи, преподаватели и мемориални и музейни специалисти изпитват нарастваща несигурност, притеснения и делегитимация, произтичащи от засилващия се антисемитизъм в редица страни в и извън алианса.

Ние осъждаме застрашаването на точното и съдържателно възпоменание за Холокоста по целия свят от дългогодишните, дълбоко вкоренени злодеяния на антисемитизма и изопачаването на Холокоста, които набраха сила и дързост особено след терористичните атаки на Хамас срещу Израел на 7 октомври 2023 г.

Ние призоваваме местните, регионалните и националните правителствени органи да защитят работещите в областта на възпоменанието на Холокоста от заплахи и атаки с антисемитски и изопачаващ Холокоста характер.

МАВХ приветства страните, които активно са се ангажирали с усилията за противодействие на антисемитизма и изопачаването на Холокоста, и тези, които са използвали ресурсите, разработени от Глобалната работна група на алианса срещу изопачаването на Холокоста.

МАВХ призовава националните, регионалните и местните власти на своите държави-членки, страните със статус на държави-наблюдатели и държави-лиазон, както и постоянните международни партньори на алианса, да удвоят усилията си за публична и последователна подкрепа на институциите, организациите и професионалистите в областта на изследванията, образованието и възпоменанието за Холокоста.

Ние твърдо отстояваме ангажимента си към основополагащите документи на МАВХ - Стокхолмската декларация и Министерската декларация на МАВХ, които установяват мандата и отговорността на Международния алианс за възпоменание на Холокоста да подкрепя образованието, паметта и изследванията за Холокоста.